**Carl Hugo Öhman** (18. maaliskuuta 1930 Helsinki – 3. maaliskuuta 2022 Helsinki) oli suomalainen teatterinjohtaja.

Öhman oli Helsingin Ruotsalaisen teatterin johtajana vuosina 1963–1982. Sen jälkeen hän toimi Finlandia-talon johtajana vuoteen 1988 ja viimeksi Tampere-talon johtajana. Öhman jäi eläkkeelle Tampere-talon johtajan virasta 1997. Carl Öhman oli vuosina 1973–1997 naimisissa viihdeartisti Marjatta Leppäsen kanssa. Vuonna 1994 Öhman sai professorin arvonimen ansioistaan suomalaisen ja suomenruotsalaisen kulttuurin hyväksi tehdystä työstä. Hän sai myös yli-intendentin arvonimen vuonna 1983.

Väitöskirjaskandaali
--------------------

Syyskuussa 1995 ruotsalainen kirjallisuustutkija Björn Meidal käsitteli *Scandinavica*-aikakauslehdessä Öhmanin vuonna 1961 julkaistua kirjaa *August Strindberg and the Origin of the Scenic Expressionism*. Kirja oli lyhennelmä Öhmanin Michiganin yliopistossa vuonna 1961 julkaistusta tohtorinväitöskirjasta. Meidal löysi kirjasta pahoja puutteita: kyseistä väitöskirjaa ei löytynyt, ei myöskään teoksessa lähteinä mainittuja Strindbergin kirjeitä ja muistiinpanoja löytynyt arkistoista. Lisäksi kirja sisälsi tekaistuja haastatteluja.

Asian tultua julki ilmeni, ettei Michiganin yliopisto tuntenut Öhmania eikä hänen väitöskirjaansa löytynyt Yhdysvalloista. Öhman ilmoitti tämän jälkeen, ettei hän ole filosofian tohtori "käsitteen suomalaisessa mielessä" vaan hän on saanut tohtoridiplomin yksityisestä amerikkalaisesta *Putnay & Roberts Foundation* -säätiöstä pidettyään luentosarjan Ann Arborissa vuonna 1961. Tuonnimistä säätiötä ja sen myöntämää tohtorindiplomia ei kuitenkaan löytynyt. Öhmanin mukaan diplomi oli hävinnyt muutossa, mutta hän kertoi löytäneensä kadoksissa olleet Strindbergin kirjeet talonsa ullakolta tyttärensä lelulaatikosta Barbie-nuken patjan alta.*lähde?*

Helsingin yliopiston rehtori asetti tässä vaiheessa asiantuntijaryhmän tutkimaan myös Öhmanin 1959 tekemää lisensiaatintyötä *August Strindberg och teatern*. Ryhmä sai työnsä valmiiksi 4. heinäkuuta 1996 ja totesi, että Öhmanin lisensiaatintyö perustui useisiin väärennettyihin lähteisiin. Öhman kiisti nämä väitteet. Yliopisto ei kuitenkaan hakenut KHO:lta Öhmanin lisensiaatinarvon peruuttamista, koska lisensiaatintyön valmistumisesta oli kulunut jo lähes 40 vuotta eikä Öhman tänä aikana ollut työskennellyt tieteellisen tutkimuksen parissa.

Lähteet
-------

* Huttunen, Jetta: Mediakoneisto jyrää taas – tapaus Calle Öhman *Aviisi*.  10/1995.  Arkistoitu 26.11.2005. Viitattu 6.6.2020.
* Kartio, Leena: Hyväksytyn gradun epäselvyyksiin puuttumisesta. *Acatiimi* 2/2002.
* Korhonen, Nina: Öhmanin selitykset eivät kelvanneet. *Ylioppilaslehti* 1/1996.
* Koski, Pirkko: "Öhman, Carl (1930–)", *Suomen kansallisbiografia, osa 10*, s. 871–872. Helsinki: Suomalaisen Kirjallisuuden Seura, 2007. ISBN 978-951-746-451-2. / Teoksen verkkoversio.
* Leskinen, J. R.: Ihailen Carl Öhmania. (Kolumni.) *Ylioppilaslehti* 12/1995.
* *Mitä-Missä-Milloin vuosikirja 1997*.

### Viitteet

1. 1 2  Kangasniemi, Sanna: Svenska Teaternin ja Tampere-talon pitkäaikainen johtaja Carl Öhman on kuollut (digilehden tilaajille) *Helsingin Sanomat*.  4.3.2022. Viitattu 4.3.2022.
2. ↑  Aho, Seppo: *Valtionhoitajan ja tasavallan presidenttien 1918–2005 myöntämät arvonimet*, s. 187 ja 287. Alavus: Aholis Oy, 2006. ISBN 952-91-9535-4.
3. ↑  Hellman, Heikki: Ruotsalaisdosentti väittää Carl Öhmanin Strindberg-tutkimusta perusteettomaksi Väitöskirjaa ei löydy ja sen lyhennelmässä viitteitä olemattomiin lähteisiin.  *Helsingin Sanomat*, 9.9.1995. Artikkelin verkkoversio. Viitattu 3.1.2022.
4. ↑  Hellman, Heikki: Michiganin yliopisto ei tunne Carl Öhmania *Helsingin Sanomat*.  12.9.1995. Viitattu 3.1.2023.
5. ↑  Majander, Antti: Carl Öhman puolustaa tohtorin titteliään *Helsingin Sanomat*.  13.9.1995. Viitattu 3.1.2022.
6. ↑  Haavikko, Ritva: Carl Öhman, kunnialisensiaatti? *Helsingin Sanomat*.  10.7.1996. Viitattu 3.1.2023.
7. ↑  Kangasniemi, Sanna: Svenska Teaternin ja Tampere-talon pitkäaikainen johtaja Carl Öhman on kuollut *Helsingin Sanomat*.  4.3.2022. Viitattu 3.1.2023.
8. ↑  Kartio 2002

Aiheesta muualla
----------------

* Öhman, Carl hakuteoksessa *Uppslagsverket Finland* (2012). (ruotsiksi)
* Carl Öhmanin muistokirjoitus Helsingin Sanomissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva
* Elonet
* Kansallisbiografia
* Uppslagsverket Finland
* Biografiasampo

 |

 |